

**Διαπεριφερειακό Θεματικό Δίκτυο**

**«Ασφάλεια στο Διαδίκτυο»**

**4ο Δημοτικό Σχολείο Ωραιοκάστρου**

Στο πλαίσιο του Διαθεματικού Θεματικού Δικτύου «Ασφάλεια στο Διαδίκτυο», οι συμμετέχοντες εκπαιδευτικοί: Ηλιάδης Πέτρος, δάσκαλος τμήματος ένταξης, Κολέρδα Σουλτάνα, δασκάλα της Ε’ τάξης, και Φράγκος Δημήτριος, δάσκαλος της Στ’ τάξης, επέλεξαν να διερευνήσουν τις απόψεις, τις συνήθειες και τις εμπειρίες των μαθητών σχετικά με τη χρήση του διαδικτύου. Απώτερος σκοπός των εκπαιδευτικών ήταν η διεξαγωγή της συγκεκριμένης έρευνας να αποτελέσει αφορμή για περαιτέρω ενημέρωση και ευαισθητοποίηση της σχολικής κοινότητας σε θέματα ασφαλούς χρήσης του διαδικτύου.

Έτσι σχεδίασαν σε πρώτη φάση να διεξάγουν την έρευνα, τον Ιούνιο του 2019, σε μαθητές της Ε’ και Στ’ τάξης. Κατόπιν, σε δεύτερη φάση, σχεδίασαν να οργανώσουν μια ημερίδα για όλους τους γονείς, μαθητές, εκπαιδευτικούς αλλά και για κάθε ενδιαφερόμενο, στην οποία θα ανακοινωθούν τα αποτελέσματα της έρευνας και θα γίνει ενημέρωση από ειδικούς, για την ασφαλή πλοήγηση και χρήση του διαδικτύου.

**Α’ ΦΑΣΗ: Διεξαγωγή έρευνας σε μαθητές Ε’ και Στ’** (Ιούνιος 2019)

**Β’ ΦΑΣΗ: Διάχυση αποτελεσμάτων έρευνας** (Δεκέμβριος 2019)

**Α’ ΦΑΣΗ**

Στη συνέχεια γίνεται η περιγραφή της Α’ Φάσης: Διεξαγωγή Έρευνας σε μαθητές Ε’ και Στ’ Δημοτικού.

Αρχικά, οι μαθητές ενεπλάκησαν σε μια ομαδική δραστηριότητα ‘ιδεοθύελλας’ για τη λέξη ‘διαδίκτυο’. Κατόπιν κατηγοριοποίησαν τις λέξεις τους σε ιδέες που αφορούσαν τις δυνατότητες του διαδικτύου και συζήτησαν για τις θετικές και αρνητικές συνέπειές του, τον τρόπο χρήσης του, τους κινδύνους που κρύβει και τα μέτρα προστασίας τους.

Κατόπιν, αφού κουβέντιασαν με τους εκπαιδευτικούς τους, συνδιαμόρφωσαν τις ερωτήσεις που θεωρούσαν σημαντικές για τη διερεύνηση των απόψεων, των συνηθειών και των εμπειριών των παιδιών σχετικά με τη χρήση του διαδικτύου.

Έτσι έφτιαξαν ένα ερωτηματολόγιο με 15 ερωτήσεις. Οι δύο πρώτες ήταν δημογραφικού χαρακτήρα (φύλο και τάξη) ενώ οι υπόλοιπες διερευνούσαν:

* Η 3η – 8η ερώτηση: τον τόπο/χώρο πρόσβασης των παιδιών στο διαδίκτυο, τους λόγους, τη συχνότητα και τον χρόνο χρήσης, τον τρόπο επικοινωνίας με τους φίλους/ες σου και τις συσκευές που τους ανήκουν αποκλειστικά.
* Η 9η ερώτηση: τη στάση των γονέων για στη χρήση των Η/Υ και τις σχετικές τους γνώσεις.
* Η 10η ερώτηση: την ύπαρξη λογαριασμού σε κάποιο κοινωνικό δίκτυο και το πώς είναι αυτός ρυθμισμένος.
* Η 11η ερώτηση: τον τρόπο χρήσης των κοινωνικών δικτύων σχετικά με τις φωτογραφίες και τις πληροφορίες που ανεβάζουν στο προφίλ τους.
* Η 12η – 13η ερώτηση: το είδος των ηλεκτρονικών μηνυμάτων ή φωτογραφιών που έχουν λάβει στο κινητό ή στον ΗΥ και τον τρόπο αντίδρασης τους σε αυτά.
* Η 14η – 15η ερώτηση: την ύπαρξη ή μη ενημέρωσης για την ασφαλή χρήση του διαδικτύου και από ποιον.

Η έρευνα πραγματοποιήθηκε τον Ιούνιο του 2019 σε μαθητές Ε’ (45 μαθητές) και Στ’ (40 μαθητές) δημοτικού. Το σύνολο των μαθητών ήταν 85. Από αυτούς τα 44 ήταν αγόρια (52%) και τα 41 κορίτσια (48%).

Πίνακας 1. Μαθητές Ε' και Στ'

Τα αποτελέσματα της έρευνας παρουσιάζονται, στη συνέχεια, ξεχωριστά για κάθε φύλο, διότι παρατηρήσαμε ότι οι απαντήσεις τόσο μεταξύ των αγοριών της Ε’ και της Στ’ όσο και μεταξύ των κοριτσιών των δύο τάξεων δεν παρουσίαζαν διαφορές. Αντίθετα οι απαντήσεις μεταξύ των αγοριών και των κοριτσιών των δύο τάξεων παρουσίαζαν διαφορές.

**Ποσοστιαία Αποτελέσματα Ερωτηματολογίων**

**(Αγόρια και Κορίτσια, Ε’ και Στ’ Δημοτικού)**

Οι απαντήσεις ανά ερώτηση για κάθε φύλο έχουν ως εξής:

**3η ερώτηση:** Πού χρησιμοποιείς κυρίως το Διαδίκτυο;

Τα αγόρια απάντησαν ότι χρησιμοποιούν κυρίως το διαδίκτυο γενικά στο χώρο του σπιτιού. Πιο συγκεκριμένα ένα 30% ανέφερε πρωτίστως το σαλόνι και ένα 30% πρωτίστως το δωμάτιό τους. Επίσης ένα 30% ανέφερε δευτερευόντως το σαλόνι και ένα 17% δευτερευόντως το δωμάτιο. Ακολουθούν τα σπίτια φίλων, άλλοι δημόσιοι χώροι και το σχολείο.

Τα κορίτσια απάντησαν ότι χρησιμοποιούν κυρίως το διαδίκτυο γενικά στο χώρο του σπιτιού. Πιο συγκεκριμένα ένα 36% των κοριτσιών ανέφερε πρωτίστως το σαλόνι και ένα 18% πρωτίστως το δωμάτιό τους. Επίσης ένα 18% ανέφερε δευτερευόντως το σαλόνι και ένα 36% δευτερευόντως το δωμάτιο. Ακολουθούν τα σπίτια φίλων, το σχολείο και άλλοι δημόσιοι χώροι.

**4η ερώτηση:** Για ποιους λόγους το χρησιμοποιείς;

Τα αγόρια απάντησαν ότι το χρησιμοποιούν κυρίως: το 78% για να παίζουν παιχνίδια, το 43% για να παρακολουθούν βίντεο, το 39% για να βρίσκουν πληροφορίες, το 35% για να ακούν μουσική, το 13% για να μιλούν με φίλους και τέλος το 0% για ιστοσελίδες κοινωνικής δικτύωσης.

Τα κορίτσια απάντησαν ότι το χρησιμοποιούν κυρίως: το 68% για να παρακολουθούν βίντεο, το 59% για να ακούν μουσική, το 31% για να βρίσκουν πληροφορίες, το 28% για να παίζουν παιχνίδια, το 9% για να μιλούν με φίλους και τέλος το 4% για ιστοσελίδες κοινωνικής δικτύωσης.

Πίνακας 2. Για ποιους λόγους χρησιμοποιώ το διαδίκτυο

**5η ερώτηση:** Πόσο συχνά χρησιμοποιείς το διαδίκτυο;

Τα αγόρια απάντησαν ότι το χρησιμοποιούν κάθε μέρα ή σχεδόν κάθε μέρα, το 70%. Μία με δυο φορές την εβδομάδα, το 22%. Λιγότερο από μια φορά το μήνα, το 4%. Καθόλου, το 4%. Μία με δυο φορές το μήνα, το 0%.

Τα κορίτσια απάντησαν ότι το χρησιμοποιούν κάθε μέρα ή σχεδόν κάθε μέρα, το 59%. Μία με δυο φορές την εβδομάδα, το 41%.

Πίνακας 3. Πόσο συχνά χρησιμοποιώ το διαδίκτυο

**6η ερώτηση:** Πόση ώρα παραμένεις συνδεδεμένος συνήθως;

Τα αγόρια απάντησαν ότι παραμένουν συνδεδεμένα από 1 έως 2 ώρες, το 48%. Από 2 έως 5 ώρες, το 27%. Λιγότερο από 1 ώρα, το 17%. Περισσότερο από 5 ώρες, το 8%.

Τα κορίτσια απάντησαν ότι παραμένουν συνδεδεμένα από 1 έως 2 ώρες, το 86%. Λιγότερο από 1 ώρα, το 14%.

Πίνακας 4. Πόση ώρα παραμένω συνδεδεμένος/η

**7η ερώτηση:** Πώς επικοινωνείς με φίλους/ες σου;

Τα αγόρια απάντησαν ότι επικοινωνούν με τους φίλους τους με Chat Room/Messenger, το 43%. Με το Σταθερό Τηλέφωνο, το 26%. Με το Email, το 13%. Με το Κινητό Τηλέφωνο, το 9%. Και Άλλο, το 9%.

Τα κορίτσια απάντησαν ότι επικοινωνούν με τους φίλους τους με Chat Room/Messenger, το 45%. Με το Σταθερό Τηλέφωνο, το 36%. Με το Κινητό Τηλέφωνο, το 10%. Και Άλλο, το 9%.

Πίνακας 5. Πώς επικοινωνώ με φίλους/ες μου

**8η ερώτηση:** Ποια από τις παρακάτω συσκευές είναι αποκλειστικά δική σου;

Από τα αγόρια απάντησαν ότι αποκλειστικά δική τους συσκευή είναι το κινητό τηλέφωνο αφής, το 52%. Ο σταθερός υπολογιστής, το 18%. Ο φορητός υπολογιστής, το 17%. Το απλό κινητό τηλέφωνο, το 9%. Το Tablet / iPad, το 4%.

Από τα κορίτσια απάντησαν ότι αποκλειστικά δική τους συσκευή είναι το κινητό τηλέφωνο αφής, το 46%. Το Tablet / iPad, το 27%. Ο φορητός υπολογιστής, το 23%. Ο σταθερός υπολογιστής, το 9%. Το απλό κινητό τηλέφωνο, το 4%.

Πίνακας 6. Ποια ηλεκτρονική συσκευή είναι αποκλειστικά δική μου

**9η ερώτηση:** επέλεξε ΝΑΙ ή ΟΧΙ στις παρακάτω προτάσεις

Τα αγόρια επέλεξαν:

Α. Οι γονείς μου χειρίζονται καλύτερα τον ΗΥ από μένα: ΝΑΙ, το 52%. ΟΧΙ, το 48%.

Β. Οι γονείς μου ελέγχουν τι κάνω στον ΗΥ: ΝΑΙ, το 52%. ΟΧΙ, το 48%.

Γ. Έχω κάνει συμφωνία με τους γονείς μου: ΝΑΙ, το 65%. ΟΧΙ, το 35%.

Δ. Υπακούω όταν μου απαγορεύουν να χρησιμοποιώ τον ΗΥ: ΝΑΙ, το 87%. ΟΧΙ, το 13%.

Πίνακας 7. Εγώ, ο ΗΥ και οι γονείς μου \_ Αγόρια

Τα κορίτσια επέλεξαν:

Α. Οι γονείς μου χειρίζονται καλύτερα τους ΗΥ από μένα: ΝΑΙ, το 77%. ΟΧΙ, το 23%.

Β. Οι γονείς μου ελέγχουν τι κάνω στον ΗΥ: ΝΑΙ, το 59%. ΟΧΙ, το 41%.

Γ. Έχω κάνει συμφωνία με τους γονείς μου: ΝΑΙ, το 77%. ΟΧΙ, το 23%.

Δ. Υπακούω όταν μου απαγορεύουν να χρησιμοποιώ τον ΗΥ: ΝΑΙ, το 91%. ΟΧΙ, το 9%.

Πίνακας 8. Εγώ, ο ΗΥ και οι γονείς μου \_ Κορίτσια

**10η α ερώτηση:** Έχεις λογαριασμό σε κάποιο κοινωνικό δίκτυο;

Αγόρια: ΝΑΙ, το 52%. ΟΧΙ, το 48%.

Κορίτσια: ΝΑΙ, το 55%. ΟΧΙ, το 45%.

**10η β ερώτηση:** Πώς είναι ρυθμισμένο/α;

Αγόρια: Δημόσιο, το 4%. Ιδιωτικό, το 30%. Εν μέρει Ιδιωτικό, το 18%.

Κορίτσια: Δημόσιο, το 37%. Ιδιωτικό, το 18%.

Πίνακας 9. Λογαριασμός σε κοινωνικά δίκτυα

**11η ερώτηση:** Αν έχεις λογαριασμό απάντησε στις παρακάτω ερωτήσεις τσεκάροντας το αντίστοιχο κουτάκι.

Τα αγόρια τσέκαραν τα παρακάτω:

Α. Έχω ανεβάσει δικές μου φωτογραφίες στο προφίλ μου. ΝΑΙ, το 13%. ΟΧΙ, το 39%.

Β. Έχω ανεβάσει φωτογραφίες φίλων μου ή και άλλων στο προφίλ μου. ΝΑΙ, το 4%. ΟΧΙ, το 48%.

Γ. Στο προφίλ μου δίνω πληροφορίες για το όνομα και το επίθετό μου. ΝΑΙ, το 4%. ΟΧΙ, το 48%.

Δ. Στο προφίλ μου δίνω πληροφορίες για τη διεύθυνση του σπιτιού μου. ΝΑΙ, το 0%. ΟΧΙ, το 52%.

Ε. Στο προφίλ μου δίνω πληροφορίες για το τηλέφωνό μου. ΝΑΙ, το 9%. ΟΧΙ, το 43%.

Στ. Στο προφίλ μου δίνω πληροφορίες για τους γονείς μου. ΝΑΙ, το 4%. ΟΧΙ, το 48%.

Ζ. Στο προφίλ μου δίνω πληροφορίες για το τι κάνω ή πού πηγαίνω. ΝΑΙ, το 4%. ΟΧΙ, το 48%.

Η. Στο προφίλ μου έχω δεχθεί ως φίλους και άτομα που δεν γνωρίζω. ΝΑΙ, το 30%. ΟΧΙ, το 22%.

Θ. Στο προφίλ μου μιλάω με άτομα που δεν γνωρίζω. ΝΑΙ, το 26%. ΟΧΙ, το 26%.

Ι. Έχω συναντηθεί με άγνωστο διαδικτυακό μου φίλο προκειμένου να τον γνωρίσω. ΝΑΙ, το 4%. ΟΧΙ, το 48%.

Πίνακας 10. Εγώ και ο Λογαριασμός μου \_ Αγόρια

Τα κορίτσια τσέκαραν τα παρακάτω:

Α. Έχω ανεβάσει δικές μου φωτογραφίες στο προφίλ μου. ΝΑΙ, το 41%. ΟΧΙ, το 14%.

Β. Έχω ανεβάσει φωτογραφίες φίλων μου ή και άλλων στο προφίλ μου. ΝΑΙ, το 23%. ΟΧΙ, το 32%.

Γ. Στο προφίλ μου δίνω πληροφορίες για το όνομα και το επίθετό μου. ΝΑΙ, το 23%. ΟΧΙ, το 32%.

Δ. Στο προφίλ μου δίνω πληροφορίες για τη διεύθυνση του σπιτιού μου. ΝΑΙ, το 0%. ΟΧΙ, το 52%.

Ε. Στο προφίλ μου δίνω πληροφορίες για το τηλέφωνό μου. ΝΑΙ, το 0%. ΟΧΙ, το 52%.

Στ. Στο προφίλ μου δίνω πληροφορίες για τους γονείς μου. ΝΑΙ, το 9%. ΟΧΙ, το 46%.

Ζ. Στο προφίλ μου δίνω πληροφορίες για το τι κάνω ή πού πηγαίνω. ΝΑΙ, το 0%. ΟΧΙ, το 52%.

Η. Στο προφίλ μου έχω δεχθεί ως φίλους και άτομα που δεν γνωρίζω. ΝΑΙ, το 32%. ΟΧΙ, το 23%.

Θ. Στο προφίλ μου μιλάω με άτομα που δεν γνωρίζω. ΝΑΙ, το 9%. ΟΧΙ, το 46%.

Ι. Έχω συναντηθεί με άγνωστο διαδικτυακό μου φίλο προκειμένου να τον γνωρίσω. ΝΑΙ, το 0%. ΟΧΙ, το 55%.

Πίνακας 11. Εγώ και ο Λογαριασμός μου \_ Κορίτσια

**12η ερώτηση:** Έχεις λάβει ηλεκτρονικά μηνύματα ή φωτογραφίες στο κινητό ή στον ΗΥ σου, τα οποία ήταν υβριστικά ή χυδαία, απειλητικά, προσβλητικά για κάποιο άλλο πρόσωπο (π.χ. φίλο ή γνωστό σου), είχαν σκοπό την εξαπάτηση, σε έκαναν γενικά να νιώσεις άσχημα ή και άβολα;

Από τα αγόρια έχει λάβει: το 17%, υβριστικά ή χυδαία μηνύματα, το 13% απειλητικά, το 22%, προσβλητικά για κάποιο άλλο πρόσωπο (π.χ. φίλο ή γνωστό σου), το 9%, μηνύματα που είχαν σκοπό την εξαπάτηση, το 17% μηνύματα που τους έκαναν να νιώσουν γενικά άσχημα ή και άβολα.

Από τα κορίτσια έχει λάβει: το 9%, υβριστικά ή χυδαία μηνύματα, το 5% απειλητικά, το 14%, προσβλητικά για κάποιο άλλο πρόσωπο (π.χ. φίλο ή γνωστό σου), το 0%, μηνύματα που είχαν σκοπό την εξαπάτηση, το 9% μηνύματα που τους έκαναν να νιώσουν γενικά άσχημα ή και άβολα.

Πίνακας 12. Το είδος των μηνυμάτων που λαμβάνω

**13η ερώτηση:** Τι από τα παρακάτω έκανες ή θα έκανες σε αυτή την περίπτωση;

Από τα αγόρια, το 43% τα έσβησε και δεν ασχολήθηκε άλλο. Το 13% τα κράτησε και δεν ασχολήθηκε άλλο. Το 13% τα απάντησε. Το 0% τα προώθησα σε έναν φίλο. Το 0% τα προώθησα σε πολλούς. Το 9% το είπε στους φίλους του. Το 43% το είπε στους γονείς του. Το 9% το είπε στους δασκάλους του.

Από τα κορίτσια, το 68% τα έσβησε και δεν ασχολήθηκε άλλο. Το 5% τα κράτησε και δεν ασχολήθηκε άλλο. Το 5% τα απάντησε. Το 5% τα προώθησα σε έναν φίλο. Το 0% τα προώθησα σε πολλούς. Το 27% το είπε στους φίλους του. Το 81% το είπε στους γονείς του. Το 18% το είπε στους δασκάλους του.

Πίνακας 13. Πώς αντιδρώ στα ‘περίεργα’ μηνύματα που λαμβάνω

**14η ερώτηση:** Έχεις ενημερωθεί πώς να χρησιμοποιείς το διαδίκτυο με ασφάλεια;

Τα αγόρια απάντησαν: ΝΑΙ, το 87%. ΟΧΙ, το 13%

Τα κορίτσια απάντησαν: ΝΑΙ, το 95%. ΟΧΙ, το 5%

Πίνακας 14. Η ενημέρωσή μου για το διαδίκτυο

**15η ερώτηση:** Εάν ναι, από πού έχεις ενημερωθεί για τη χρησιμότητα και τους κινδύνους του;

Τα αγόρια απάντησαν από τους Γονείς, το 65%. Από το Σχολείο, το 51%. Από τα Μ.Μ.E. (Τηλεόραση, Εφημερίδες, Περιοδικά), το 26%. Από το Διαδίκτυο, το 22%. Από τους Φίλους, το 26%. Από Άλλη πηγή, το 18%.

Τα κορίτσια απάντησαν από τους Γονείς, το 91%. Από το Σχολείο, το 73%. Από τα Μ.Μ.E. (Τηλεόραση, Εφημερίδες, Περιοδικά), το 27%. Από το Διαδίκτυο, το 9%. Από τους Φίλους, το 14%. Από Άλλη πηγή, το 9%.

Πίνακας 15. Η πηγή ενημέρωσής μου για το διαδίκτυο

**Σχολιασμός Αποτελεσμάτων**

Από την ποσοστιαία παρουσίαση των αποτελεσμάτων που προηγήθηκε, βλέπουμε ότι οι μαθητές, που έλαβαν μέρος στην παρούσα έρευνα, αναφέρουν ως τόπο/χώρο πρόσβασης τους στο διαδίκτυο, γενικά το χώρο του σπιτιού και πιο συγκεκριμένα, ανέφεραν πρωτίστως, τόσο τα αγόρια όσα και τα κορίτσια και των δύο τάξεων το σαλόνι και δευτερευόντως το δωμάτιό τους.

Οι λόγοι για τους οποίους χρησιμοποιούν το διαδίκτυο παρατηρούμε ότι διαφέρουν ανάμεσα στα αγόρια και τα κορίτσια: τα περισσότερα αγόρια το χρησιμοποιούν κυρίως (78%) για να παίζουν παιχνίδια και να παρακολουθούν βίντεο. Ενώ τα περισσότερα κορίτσια (68%) για να παρακολουθούν βίντεο και να ακούν μουσική. Τα μισά περίπου αγόρια δήλωσαν ότι το χρησιμοποιούν για να βρίσκουν πληροφορίες και για να ακούν μουσική. Ενώ τα λιγότερα από τα μισά κορίτσια το χρησιμοποιούν επίσης για να βρίσκουν πληροφορίες και για να παίζουν παιχνίδια. Τέλος ένα πολύ μικρό ποσοστό αγοριών και κοριτσιών δήλωσε ότι το χρησιμοποιεί για να μιλάει με φίλους και για ιστοσελίδες κοινωνικής δικτύωσης.

Όσον αφορά στη συχνότητα χρήσης τα περισσότερα αγόρια και κορίτσια δήλωσαν ότι το χρησιμοποιούν κάθε μέρα ή σχεδόν κάθε μέρα, λιγότερα από μισά μία με δυο φορές την εβδομάδα και ελάχιστοι μια φορά το μήνα ή καθόλου. Τα μισά περίπου αγόρια μένουν συνδεδεμένα από 1 έως 2 ώρες και λίγα λιγότερα από τα μισά από 2 έως 5 ώρες. Σχεδόν όλα τα κορίτσια όμως παραμένουν συνδεδεμένα από 1 έως 2 ώρες και πολύ λίγα για λιγότερο από 1 ώρα.

Δημοφιλής τρόπος επικοινωνίας με φίλους/ες, για τα μισά περίπου αγόρια και κορίτσια, αναδεικνύεται το Chat Room / Messenger, ακολουθεί για το 1/3 από αυτά το Σταθερό Τηλέφωνο και κατόπιν, για πολύ λίγα παιδιά, το Κινητό Τηλέφωνο.

Εντυπωσιακό είναι ότι τα μισά αγόρια και κορίτσια διαθέτουν αποκλειστικά δικό τους κινητό τηλέφωνο αφής. Ακολουθούν για τα υπόλοιπα αγόρια ο σταθερός ή φορητός υπολογιστής και για τα κορίτσια το Tablet / iPad και ο φορητός υπολογιστής. Ελάχιστα παιδιά έχουν απλό κινητό τηλέφωνο.

Όσον αφορά στη στάση των γονέων και τις σχετικές τους γνώσεις για τη χρήση των Η/Υ, διαπιστώνουμε ότι οι μισοί μόνο γονείς των αγοριών χειρίζονται καλύτερα τον ΗΥ από τα παιδιά τους και τα ελέγχουν τι κάνουν στον Η.Υ. Σχεδόν τα 2/3 των γονιών έχει κάνει συμφωνία με τα παιδιά τους για το πότε θα χρησιμοποιούν τον Η.Υ. και ένα πολύ μικρό ποσοστό των παιδιών δεν τους υπακούει όταν τους απαγορεύουν να τον χρησιμοποιούν. Από τους γονείς των κοριτσιών οι περισσότεροι χειρίζονται καλύτερα από αυτές τον Η.Υ., έχουν κάνει συμφωνία μαζί τους και τις ελέγχουν τι κάνουν. Σχεδόν όλα τα κορίτσια υπακούουν τους γονείς τους όταν τα απαγορεύουν να χρησιμοποιούν τον Η.Υ.

Σχετικά με τα κοινωνικά δίκτυα. Λίγο περισσότερα από τα μισά αγόρια και κορίτσια έχουν λογαριασμό σε κάποιο κοινωνικό δίκτυο, το οποίο είναι ρυθμισμένο για το 1/3 των αγοριών, Ιδιωτικό, ενώ για το 1/3 των κοριτσιών, Δημόσιο. Σχετικά τώρα με τις φωτογραφίες και τις πληροφορίες που ανεβάζουν στο προφίλ τους, το ¼ των αγοριών ανέφερε ότι έχει ανεβάσει φωτογραφίες στο προφίλ του, δικές του ή και άλλων. Σχεδόν κανένα αγόρι δεν έχει δώσει πληροφορίες για το όνομα και το επίθετό του, τη διεύθυνση του σπιτιού του και για το τι κάνει ή πού πηγαίνει. Οι μισοί όμως έχουν δώσει πληροφορίες για το τηλέφωνό τους και τους γονείς τους. Ακόμα περισσότερα από τα μισά αγόρια έχει δεχθεί ως φίλους και μιλάει με άτομα που δεν γνωρίζει. Αλλά μόνο ένας πολύ μικρός αριθμός αγοριών έχει συναντηθεί με άγνωστο διαδικτυακό φίλο προκειμένου να τον γνωρίσει. Από την άλλη, σχεδόν όλα τα κορίτσια ανέφεραν ότι έχουν ανεβάσει φωτογραφίες τους στο προφίλ τους αλλά και άλλων. Τα περισσότερα από τα μισά έχουν δώσει πληροφορίες για το όνομα και το επίθετό τους και έχουν δεχθεί ως φίλους και άτομα που δεν γνωρίζουν. Όμως σχεδόν κανένα κορίτσι δεν έχει δώσει πληροφορίες για τη διεύθυνση του σπιτιού του, για το τηλέφωνό του, τους γονείς και για το τι κάνει ή πού πηγαίνει. Επίσης κανένα κορίτσι δεν έχει συναντηθεί με άγνωστο διαδικτυακό φίλο προκειμένου να τον γνωρίσει.

Μια ιδιαίτερα σοβαρή περίπτωση αποτελεί η λήψη ηλεκτρονικών μηνυμάτων ή φωτογραφιών στο κινητό ή στον ΗΥ των παιδιών, τα οποία μπορεί να είναι υβριστικά, απειλητικά, προσβλητικά και γενικά τους έκαναν να νιώσουν άσχημα ή άβολα. Εδώ το 1/5 των αγοριών απάντησε ότι έλαβε τέτοιου είδους μηνύματα ενώ από τα κορίτσια τέτοια μηνύματα έλαβε το περίπου το 1/10. Τότε τα μισά αγόρια τα έσβησε, δεν ασχολήθηκε και το είπε στους γονείς του αλλά το 1/10 τα απάντησε και το είπε στους φίλους του. Τα ¾ των κοριτσιών, όταν έλαβαν τέτοια μηνύματα τα έσβησε και δεν ασχολήθηκε άλλο και μόνο λίγα κορίτσια τα κράτησαν, τα απάντησαν και τα προώθησε σε έναν φίλο. Σχεδόν όλα όμως το είπε στους γονείς του και το 1/5 το είπε στους δασκάλους του.

Πολύ σημαντικό είναι ότι σχεδόν όλα τα παιδιά απάντησαν ότι έχουν ενημερωθεί πώς να χρησιμοποιούν το διαδίκτυο με ασφάλεια, τα περισσότερα δήλωσαν ότι ενημερώθηκαν από τους γονείς και το σχολείο ενώ λίγα παιδιά ανέφεραν τα Μ.Μ.E., το διαδίκτυο και τους Φίλους.